Cꞌo cꞌa jun achi rbinaꞌan Lázaro aj Betania,
arjaꞌ yawajnak.
Ja Lázaro arjaꞌ cꞌo jun ranaꞌ rbinaꞌan María in triꞌ cꞌo wiꞌ ja María pa Betania chakajaꞌ rachbil ja Marta ja rnimal.
Jariꞌ María ja xuban jutij xucꞌam juleꞌ akꞌom quiꞌ rxulaꞌ,
xucoj chi rkan ja kajaw Jesús in xusuꞌ chi rsamal rwiꞌ.
Ja cꞌa María rachbil Marta ejeꞌeꞌ quetakel rbixic tre ja Jesús,
quewaꞌ quibijel tre riꞌ:
—Kajaw,
ja kaxibal ja congana newajoꞌ ewiꞌ ruqꞌuin,
arjaꞌ yawajnak,
queriꞌ quibijel tre.
Ja cꞌa Jesús tok xcꞌaxaj ja xebix tre quewaꞌ xbij riꞌ:
—Ja yobil tre ja Lázaro ma camíc ta rcꞌamonto pro ja rcꞌamonto quewariꞌ,
triꞌ nkꞌalajin na wiꞌ chi ja Dios arjaꞌ congana rchokꞌakꞌ in congana nim rukꞌij,
in jun chic,
congana nya̱ꞌ na rukꞌij ja Ralcꞌwal Dios rmal,
neꞌe.
Ja Jesús congana nerajoꞌ chi e oxiꞌ Marta in María ja ruchakꞌ in ja Lázaro chakajaꞌ.
Ja cꞌa tok xekaj rbixic ruqꞌuin chi yawaꞌ ja Lázaro arjaꞌ qꞌuejeꞌ chi na caꞌiꞌ kꞌij ja bar cꞌo wiꞌ.
Ja tok tzꞌakati ja caꞌiꞌ kꞌij cꞌacꞌariꞌ xbij chic chique ja rdiscípulo:
—Joꞌ chic jutij chipan ja departamento Judea,
neꞌ chique.
Ja cꞌa rdiscípulo ejeꞌeꞌ quibij tre:
—Rabí,
ja raj Israel ja recꞌo triꞌ laj waꞌan xatqueqꞌuiak tzaꞌn abaj in ¿nawajoꞌ cꞌa natbe chic jutij triꞌ?
xecheꞌ tre.
Ja cꞌa Jesús xcꞌambej jun tzij chiquewach,
quewaꞌ xbij chique riꞌ:
—¿La mta cꞌa cablajuj hora ncaꞌyi ja kꞌij chipan jun kꞌij?
Ja wi pa kꞌij natbini jariꞌ matachokꞌ awakan como ja kꞌij nsakirsan abey chawach.
Ja cꞌa wi chakꞌaꞌ natbini jariꞌ nachokꞌ awakan como mta luz pan awanma ja nsakirsan abey chawach,
neꞌe.
Cꞌacꞌariꞌ xbij chic chique:
—Warnak chic ja Lázaro ja kamigo pro can ninbe ruqꞌuin chi nencꞌasaꞌ,
neꞌ chique.
—Kajaw,
pro wi warnak chic chꞌenchilaꞌ,
ntzur alaꞌ,
xecheꞌ tre.
Pro ja Jesús tok xbij chi warnak ja Lázaro jariꞌ tibij tzij chi cami pro ja nquechꞌob ja discípulo xa jic chi waram rbanon ja Lázaro,
xulaꞌnnak.
Cꞌacꞌariꞌ ja Jesús ni xkꞌalasaj chiquewach chi utz:
—Camnak chic ja Lázaro,
neꞌ chique.
In xbij chic chique:
—Anin ninquicoti ja ma incꞌo ta triꞌ ja tok cami pro emwal ixix tok nbij queriꞌ chewe como jariꞌ cꞌoli rcꞌamonto chewe utzcꞌa chi nyukeꞌ más ecꞌuꞌx wqꞌuin.
Pro camic joꞌ tekatzꞌataꞌ,
neꞌ chique.
Ja cꞌa Tomás ja yoꞌx neꞌxi,
arjaꞌ xbij chique ja rach tak discípulo:
—Joꞌ trij ja Jesús utzcꞌa chi ajoj jun nokcamsax ruqꞌuin chakajaꞌ,
neꞌ chique,
in xebe.
Ja cꞌa tok xeꞌekaji bix tre ja Jesús chi quijiꞌ kꞌij mukun chic ja Lázaro pa jul.
Ja tinamit Betania xa chinakaj Jerusalén cꞌo wiꞌ,
cꞌo la oxiꞌ kilómetro rcojol ruqꞌuin,
in e qꞌuiy ja raj Israel eꞌurkajnak cuqꞌuin ja Marta in María chi nurquiyukbaꞌ quecꞌuꞌx rmal ja cami ja quixibal.
Ja Marta tok xcꞌaxaj chi peti ja Jesús xercꞌuluꞌ pro ja María tzꞌubul can pa jay.
Ja cꞌa Marta tok xucꞌul ja Jesús quewaꞌ xbij tre riꞌ:
—Wajaw,
ja wixta atcꞌo kuqꞌuin maquita cami ja nxibal.
Pro anin wotak chi ja camic xa nak ta nacꞌutuj tre ja Dios nuyaꞌ chawe,
neꞌ tre.
—Ja raxibal can ncꞌastaj rwach,
neꞌe ja Jesús tre.
Ja cꞌa Marta xbij chic tre:
—Anin wotak chi ncꞌastaj na pro tokoriꞌ tok xquecꞌastaji ja camnakiꞌ chipan ja qꞌuisbal kꞌij,
neꞌ tre.
Ja cꞌa Jesús xbij tre:
—Pro nij anin wiꞌ ninyico quixin ja winak chipan ja camíc,
nij anin wiꞌ ninyowi ja utzlaj cꞌaslemal ja mta qꞌuisic trij.
Xa nak ta ja yukul rucꞌuꞌx wqꞌuin arjaꞌ masqui cami pro jariꞌ ma chijutij ta,
ncꞌaseꞌ chi na jutij.
In chakajaꞌ xa nak ta ja cꞌa cꞌas na camic ja wi yukul rucꞌuꞌx wqꞌuin jariꞌ ni mta wiꞌ camíc trij chijutij.
¿La nanimaj ja cꞌa xinbij chawe riꞌ?
neꞌ tre.
—Can nnimaj Wajaw,
anin nnimaj chi atat ja rat Cristo,
atat ja rat Ralcꞌwal Dios ja bitajnak can ojer chi natpi na waweꞌ chwachꞌulew,
neꞌe ja Marta tre.
Ja Marta tok bitaj can rmal ja tzij riꞌ be chi rsiqꞌuixic ja María ja ruchakꞌ.
Ja cꞌa tok xekaj ruqꞌuin pan ekal tzijon ruqꞌuin,
quewaꞌ xbij tre riꞌ:
—Xurkaji ja Maestro,
natrsiqꞌuij,
neꞌ tre.
Ja cꞌa María tok xcꞌaxaj yictaji alnak in be ruqꞌuin ja Jesús.
Ja Jesús arjaꞌ majaꞌn toc chipan ja tinamit,
triꞌ cꞌo can wiꞌ ja bar cꞌul wiꞌ rmal ja Marta.
Ja cꞌa raj Israel ja recꞌo pa jay ruqꞌuin ja María chi ryukbaxic rucꞌuꞌx tok quetzꞌat chi yictaji alnak ja María in be ejeꞌeꞌ xetreꞌel trij chakajaꞌ in quewaꞌ quibij chibil tak quiꞌ riꞌ:
—Triꞌ nbe wiꞌ ja bar mukun wiꞌ ja camnak,
triꞌ neꞌokꞌ chi wiꞌ,
xecheꞌe.
Ja María tok xekaji ja bar cꞌo wiꞌ ja Jesús tok xutzꞌat xuqueꞌ chwach in xbij tre:
—Wajaw,
ja wixta atcꞌo kuqꞌuin maquita cami ja nxibal,
neꞌ tre.
Ja cꞌa Jesús tok xutzꞌat ja María chi rmajon okꞌej in ja juleꞌ chic aj Israel e rachbil chakajaꞌ quimajon okꞌej arjaꞌ congana junwiꞌ xunaꞌ,
congana xkꞌututuj riꞌ ja ranma rmal bis
in xcꞌaxaj chique:
—¿Bar cꞌa emukun wiꞌ?
neꞌ chique.
—Kajaw,
joꞌ mpeꞌ tekatzꞌataꞌ,
xecheꞌ tre.
Ja cꞌa Jesús xumaj okꞌej.
Ja cꞌa raj Israel tok quetzꞌat chi rmajon okꞌej quewaꞌ quibij riꞌ:
—Tetzꞌataꞌ mpeꞌ leꞌ,
ni kꞌalaj chi congana nrajoꞌ ja Lázaro,
xecheꞌe.
Pro ecꞌoli chique quewaꞌ quibij riꞌ:
—Ja wi xujak rwach ja rachi ja moy ¿la maquita cꞌa cowin ariꞌ xtzursaj ja Lázaro in maquita cami?
xecheꞌe.
Jutij chic ja Jesús congana junwiꞌ xunaꞌ rumac bis in be ja bar mukun wiꞌ ja Lázaro.
Cꞌo jun jul cꞌoton chwach jun jayuꞌ,
chipan mukun wiꞌ in tzꞌapin ruchiꞌ tre jun nimlaj abaj.
—Tewasaj ja rabaj leꞌ,
neꞌe ja Jesús chique.
Ja cꞌa Marta ja ranaꞌ ja camnak arjaꞌ xbij tre:
—Wajaw,
jalaꞌ chuw chic como tuban quijiꞌ kꞌij ticami,
neꞌ tre.
—¿La ma xinbij ta cꞌa chawe ja wi nyukeꞌ acꞌuꞌx wqꞌuin natzꞌat na chi ja Dios congana rchokꞌakꞌ in congana nim rukꞌij?
neꞌe ja Jesús tre.
Cꞌacꞌariꞌ quiwasaj ja rabaj chuchiꞌ ja jul ja bar mukun wiꞌ ja camnak.
Ja cꞌa Jesús caꞌy chicaj in quewaꞌ xbij riꞌ:
—Nataꞌ,
anin nmaltioxij chawe chi xacꞌwaxaj ja xincꞌutuj chawe.
Pro anin bien wotak chi ni nacꞌwaxaj wiꞌ ja ncꞌutuj chawe xarwariꞌ quewaꞌ nbij chawe camic utzcꞌa ja winak ja quimolon quiꞌ riꞌ ejeꞌeꞌ nquicꞌaxaj ja nintajini nbij chawe in nquinimaj chi atat attakyonpi wxin,
neꞌ tre ja Tatixel.
Ja tok bitaji tzij riꞌ rmal ja Jesús arjaꞌ tzijon chic jutij pro ni cow tzijoni,
quewaꞌ xbij riꞌ:
—Lázaro,
catelto,
neꞌe.
Cꞌacꞌariꞌ xelto ja Lázaro pro ma camnak chi ta.
Ja rukꞌaꞌ rkan batzꞌon pa tziak in batzꞌon rpalaj tre jun suꞌt.
Ja cꞌa Jesús xbij chique:
—Tequiraꞌ,
teyaꞌaꞌ lugar tre chi nbe,
neꞌ chique.
Ja cꞌa raj Israel ja cachbilanel ja María ejeꞌeꞌ tok quetzꞌat ja xuban ja Jesús e qꞌuiy chique yukeꞌ chic quecꞌuꞌx ruqꞌuin.
Pro ecꞌo chic juleꞌ chique,
ejeꞌeꞌ xebe cuqꞌuin ja fariseo,
xequibij chique ja milagro ja xuban ja Jesús.
Ja cꞌa jefe quixin sacerdote e cachbil ja fariseo ejeꞌeꞌ xequemol ja juleꞌ chic cach kꞌetol tak tzij in quewaꞌ quibij chique riꞌ:
—¿Nak nkaban cꞌawaꞌ?
Congana takaꞌan milagro nuban ja Jesús.
Ja wi xtikayaꞌ lugar tre chi nuban más jariꞌ ma cꞌayew ta chi nyukeꞌ quecꞌuꞌx ja winak ruqꞌuin pro ni canojelal.
Jariꞌ neyictajto ja raj Roma,
nurquiyojoꞌ ja katemplo rachbil ja katinamit chakajaꞌ,
xecheꞌ chique.
Cꞌo cꞌa jun chique rbinaꞌan Caifás,
arjaꞌ ocnak lokꞌlaj sacerdote chipan ariꞌ junaꞌ.
Quewaꞌ xbij ja Caifás chique riꞌ:
—Ixix takaꞌan majun nixcowini nechomij.
Xa matichꞌobtaj emwal chi más na utz nokeli ja xa jun ncam pa kaqꞌuexwach ja rok aj Israel chwach ja nqꞌuisi chi jun ja tinamit,
neꞌ chique.
Ja Caifás arjaꞌ majun rnaben chi Dios yoꞌ tre ja tzij xbij.
Como arjaꞌ ocnak lokꞌlaj sacerdote chipan ariꞌ junaꞌ chewiꞌ tok Dios xuyaꞌ tre chi xbij pon nak ja majaꞌn tiban tre ja Jesús chi arjaꞌ ncam na pa quicuenta ja tinamit Israel.
Pro ma queyon ta ja raj Israel ncam pa quicuenta,
arjaꞌ nerumol na chakajaꞌ canojel ja winak ja neꞌoc na e ralcꞌwal Dios ja recꞌo nojel rwachꞌulew utzcꞌa xa jun nuban chique canojelal.
Jariꞌ kꞌij quemajto rchꞌobic ja kꞌetol tak tzij nak nqueban tre ja Jesús chi nquicamsaj.
Rmalcꞌariꞌ tok ja Jesús arjaꞌ ma kas ta qꞌuejeꞌ chic chiquicojol ja raj Israel pro be chipan jun tinamit rbinaꞌan Efraín ja cꞌo chinakaj jun lugar ja kas talani.
Ja tok xekaji,
triꞌ qꞌuejeꞌ wiꞌ e rachbil ja rdiscípulo.
Xa nnakajinto ja nmakꞌij quixin ja raj Israel rbinaꞌan pascua.
E qꞌuiy ja winak ja tok xajalal majaꞌn terilaꞌ ja nmakꞌij xeꞌelto pa tak quitinamit,
xebe pa Jerusalén chi rbanic juleꞌ costumbre ja nquichꞌachꞌojirsbej pon quiꞌ caniꞌ nrajoꞌ ja quireligión.
Ja cꞌa winak quimajon rcanoxic ja Jesús,
ecꞌo chipan ja nimlaj templo xin Dios in quemaj rcꞌaxaxic chibil tak quiꞌ:
—¿Nak nechꞌob ixix tre ja Jesús,
la npeti,
la nurbanaꞌ ja nmakꞌij owi ma can ta?
necheꞌe.
Ja cꞌa jefe quixin sacerdote e cachbil ja fariseo cꞌo chic jun orden quiyaꞌon,
quewaꞌ nbij ja orden riꞌ:
—Xa nak ta xtotakini bar cꞌo wiꞌ ja Jesús tiyaꞌaꞌ rbixic chake.
Queriꞌ queban utzcꞌa chi nquechap ja Jesús in nquecoj preso.